
ועדת החוקה, חוק ומשפט 
 26/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 569 >
 מישיבת ועדת החוקה, חוק ומשפט 
 יום ראשון, ג' באדר התשע"ב (26 בפברואר 2012), שעה 12:00
<סדר היום:>
<הצעת חוק ההוצאה לפועל (תיקון מס' 38), התשע"ב-2012>
נכחו:

<חברי הוועדה:> 
דוד רותם – היו"ר

<מוזמנים:> 
	עו"ד חיים זקס
	–
	משרד המשפטים

	עו"ד שירי לנג
	–
	הנהלת בתי המשפט

	עו"ד ענת ליברמן
	–
	סגנית היועצת המשפטית, רשות האכיפה והגביה


<ייעוץ משפטי: >
תמי סלע
<מנהלת הוועדה:>
דורית ואג 
<קצרנית פרלמנטרית:>
חבר המתרגמים – אהובה שרון
<הצעת חוק ההוצאה לפועל (תיקון מס' 38), התשע"ב-2012>
<היו"ר דוד רותם:>
אני מתכבד לפתוח את ישיבת ועדת החוקה, חוק ומשפט. 
<תמי סלע:>
אני אקרא את הנוסח המוסכם. זה מיועד גם לקבוע הוראה קבועה וגם לקבוע הוראת מעבר שתתייחס לרשמים. מבחינת נתונים מדובר על 25 רשמים שעוברים למערכת בתי המשפט בסוף פברואר ויש 21 רשמים חדשים שהגיעו למערכת ההוצאה לפועל, דבר שיאפשר לרשמים שעוברים בתוך שלושה חודשים לסיים את ההחלטות בעניינים שכבר החלו לדון בהם. הוראה קבועה שתאפשר למי שנשאר בתוך המערכת ומונה לרשם בית משפט או לשופט בית משפט, להמשיך ולסיים משך שלושה חודשים בדיונים בהם הוא החל.

1.
הוספת סעיפים 3ב ו-3ב2

בחוק ההוצאה לפועל, התשכ"ז-1967 (להלן – החוק העיקרי), אחרי סעיף 3ב יבוא:

"3ב1
סמכות רשם לסיים דיון

רשם הוצאה לפועל שתקופת כהונתו נסתיימה מחמת מינויו לרשם או לשופט בית משפט, יהיה מוסמך לסיים דיון שהחל בו כרשם הוצאה לפועל בתוך שלושה חודשים מיום שנסתיימה תקופת כהונתו"

.הוראה שהיא מקבילה להוראה שנמצאת היום בתקנות סדר הדין  האזרחי לגבי שופטים על רציפות הדיון.

<ענת ליברמן:>
בחוק בתי המשפט. סמכות רשם לסיים דיון.

<תמי סלע:>
אני עוברת עכשיו לרציפות הדיון. סמכות רשם לסיים דיון, זה מקביל ל-15 לחוק בתי המשפט. זה דומה לסעיף.

<היו"ר דוד רותם:>
שם יש שישה חודשים.

<ענת ליברמן:>
לא. שלושה ופתוח כאשר הוא נשאר בתוך המערכת.

<תמי סלע:>
3ב2
רציפות הדיון

נמנע מרשם הוצאה לפועל, מכל סיבה שהיא, לסיים את הדיון, רשאי רשם הוצאה לפועל אחר לנהוג בעדות שנרשמה בפרוטוקול הדיון או שצורפה אליו כאילו הוא עצמו שמע או רשם את העדות, ורשאי הוא להמשיך מן השלב שבו הפסיק קודמו".

2.
הוראת מעבר
הוראות סעיף 3ב1 לחוק העיקרי כנוסחו בסעיף 1 לחוק זה יחולו גם על רשם הוצאה לפועל שמונה לתפקידו לפני יום תחילתו של חוק ההוצאה לפועל (תיקון מס' 29), התשס"ט-2008 אשר תקופת כהונתו נסתיימה והוא מכהן כרשם או כשופט בית משפט.

<היו"ר דוד רותם:>
מצוין. 

<תמי סלע:>
אם אין הערות, אפשר להצביע.

<היו"ר דוד רותם:>
למה שיהיו הערות? הנהלת בתי המשפט מאוד שמחה.

<שירי לנג:>
אנחנו שמחים, כן.

<היו"ר דוד רותם:>
אפשר להצביע?

<תמי סלע:>
אפשר להצביע.

<היו"ר דוד רותם:>
אנחנו מצביעים.

הצבעה 
בעד אישור הצעת החוק – פה אחד

ההצעה אושרה.
<היו"ר דוד רותם:>
אושר פה אחד. תודה רבה.

<הישיבה ננעלה בשעה 12:05>
